पाएं अपने शहर की ताज़ा ख़बरें और फ्री ई-पेपरडाउनलोड करें
इस बार कोरोना का भारतीय डबल म्यूटेंट बी.1.617 ज्यादा ही खतरनाक रूप में सामने आ रहा है। कारण, मरीजों के शरीर में इसके अलग-अलग लक्षण देखने को मिल रहे हैं। किसी के शरीर में बुखार, सिरदर्द और गले खराब की शिकायत बनती है तो किसी के शरीर में डायरिया भी हो रहा है।
चिकित्सक मृत्यु दर में आई तेजी के लिए डबल म्यूटेंट के इसी छिपे व्यवहार को सबसे बड़ा कारण मान रहे हैं। कुछ केसों में एंटीजन टेस्ट रिपोर्ट निगेटिव है और बढ़ते लक्षणों से डॉक्टर की सलाह पर सीटी स्कैन करने के बाद फेफड़ों पर कोरोना के लक्षण नजर आते हैं, तब तक फेफड़ों में कोरोना गहरे तक असर कर चुका होता है।
लक्षणों के बाद भी रिपोर्ट निगेटिव
केस 1: हरियाणा राज्य ग्रामीण स्वरोजगार मिशन के जिला प्रबंधक डॉ. विनोद धनखड़ ने बताया कि 24 अप्रैल को आरटी-पीसीआर टेस्ट करवाया था। रिपोर्ट निगेटिव थी। जब खांसी और बुखार तेज हो गया तो डॉक्टर की सलाह पर सीटी स्कैन करवाया गया।
इसमें पता चला कि फेफड़ों पर जगह-जगह सफेद धब्बे ज्यादा बन गए हैं। यानि फेफड़ों में इंफेक्शन बढ़ चुका था। यह कोरोना फैलने के लक्षण थे। सीटी स्कैन की रिपोर्ट आई तो इसमें 7/25 का स्काेर देखा गया, यानि यह माइल्ड लक्षणों की ओर संकेत करता है। इसके बाद अब कोरोना का इलाज ही ले रहा हूं।
6 में एंटीजन टेस्ट की रिपोर्ट निगेटिव थी
केस 2: पटवापुर से 42 वर्षीय मरीज सुनील में 15 दिन से बुखार और शरीर में दर्द की समस्या बनी हुई थी। जब भी डॉक्टर के पास जाते तो कभी टाइफाइड और कभी बीपी की समस्या बताई जाती। सांस लेने में भी दिक्कत थी।
सबसे पहले पीजीआई की इमरजेंसी छह में एंटीजन टेस्ट करवाया तो रिपोर्ट निगेटिव आई, लेकिन बाद में सिविल अस्पताल की लैब से सीटी स्कैन करवाया। सीटी स्कैन का सीविरिटी स्कोर 20/25 था, जोकि काफी गंभीर लक्षणों के संकेत हैं। इसमें 95 फीसदी फेफड़ों में वायरस फैलने के सच का पता चला। साथ ही हिदायत दी कि तुरंत वेंटिलेटर पर मरीज को दाखिल करवाना पड़ेगा।
सही सैंपलिंग हो, डबल मास्क लगाने से ही बचाव: डॉ. ध्रुव
पीसीसीएम के एचओडी डॉ. ध्रुव चौधरी ने बताया कि सीटी स्कैन से पहले मरीजों की सैंपलिंग भी ठीक से की जानी चाहिए। कई बार सैंपलिंग गलत तरीके से करने से भी रिपोर्ट निगेटिव आ जाती है। कुछेक मामलों में ऐसा मिला है कि रिपोर्ट पहले निगेटिव आई, लेकिन मरीज में कोरोना के लक्षण बने हुए थे तो सीटी स्कैन से पता लगाया गया था कि लक्षण माइल्ड या मोडरेट तरीके के हैं।
ऐसे में दोबारा आरटी-पीसीआर या एंटीजन सैंपल जांच करवाने के बाद रिपोर्ट भी पॉजिटिव पाई गई है। हर आमजन को भी आजकल कोरोना के नए म्यूटेंट से बचने के लिए डबल मास्किंग करनी चाहिए। एन-95 मास्क अकेला भी काफी है। मास्क और सोशल डिस्टेंसिंग से ही बचाव संभव है। ज्यादा जरूरी हो लोग तभी घर से बाहर निकलें। इस दूसरी लहर में काफी ज्यादा केस आने लगे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn